Käisin stressi juhtimise koolitusel, mis viidi läbi põhimõtteliselt pärapõrgus asukoha nimetusega Raudsilla. Tegelikult oli koht aga täitsa tore oma hütikeste ja vigvamitega, mistõttu tsivilisatsioonist eraldatuse tunne oli tugev püsima. Samas oli asukoha valik koolituse mõttes igati ideaalne, sest kahe päeva jooksul ei tulnud mul kordagi mõttesse, et võtaks korra läpaka lahti ja loeks kirju või siis hoopiski pläkutaks kellegiga chatis. Seda kõike asendas rahulik ja looduslähedane elu, hea seltskond ning aeg, mis lihtsalt kulges omas rütmis.    Üldiselt võiks öelda nii, et tegu oli rohkem stressi ennetamise koolitusega, kus selgitati mitmesuguseid probleemi analüüsimise võtteid ning, kuidas leida probleemide  hulgast üles ka alternatiivsed võimalused. Mulle väga meeldis see, et koolitus oli üles ehitatud teooriale ja selle kinnitamisele läbi mängu, mistõttu omas slaidil räägitud teooria palju suuremat mõtet ja sõnum kinnistus palju paremini hallide ajurakkude vahele. Samas oleks koolitus võinud olla veel sügavam selles mõttes, et kuidas toimida ja aidata ennast siis, kui stress on juba võimust võtnud. Teisalt, kui oled võimeline stressi ennetama, pole ka mingit vajadust eneseabi järele. Ühesõnaga, vahelduseks oli  väga tore istuda stressi vabas keskkonnas ja lihtsalt olla.